IL-KUNSILL TAL-UNJONI EWROPEA: (1) IFAKKAR fil-konklużjonijiet tiegħu tas-16 ta' Novembru 2016 dwar ir-Riżultati u l-Elementi Ġodda tal-Politika ta' Koeżjoni u l-Fondi Strutturali u ta' Investiment Ewropej [1] u tal-25 ta' April 2017 dwar Lejn Politika ta' Koeżjoni aktar effettiva, rilevanti u viżibbli għaċ-ċittadini tagħna [2]; (2) JIEĦU NOTA tal-Konklużjonijiet Finali u r-Rakkomandazzjonijiet tal-Grupp ta' Livell Għoli (HLG) dwar is-Simplifikazzjoni għal wara l-2020 [3]; (3) JINNOTA li dawn il-Konklużjonijiet tal-Kunsill ma jippreġudikaw la l-eżitu tan-negozjati dwar il-Qafas Finanzjarju Pluriennali futur tal-UE u lanqas dak ta' diskussjonijiet futuri dwar aspetti oħra tal-politika ta' koeżjoni wara l-2020; I. Sinerġiji, komplementarjetà u armonizzazzjoni (4) JIEĦU NOTA li waqt l-istrumenti baġitarji kollha tal-UE, inkluż il-Fondi Strutturali u ta' Investiment Ewropej (SIE) differenti għandhom il-missjoni partikolari tagħhom, għandhom jintużaw b'mod komplementari u konsistenti sabiex jinkisbu l-objettivi tal-UE; JISSOTTOLINJA li l-istrumenti differenti tal-UE għandhom jikkomplementaw lil xulxin, u għalhekk JAPPELLA lill-Kummissjoni biex twettaq analiżi bir-reqqa tal-komplementarjetajiet u d-duplikazzjoni bejn l-istrumenti tal-UE bi tħejjija għall-perijodu ta' wara l-2020 bil-ħsieb li jissaħħu s-sinerġiji bejniethom; (5) JENFASIZZA li fl-ispirtu ta' regolamentazzjoni aħjar, l-istruttura legali għal Fondi SIE, kif ukoll kwalunkwe programm ieħor rilevanti tal-UE, għandhom jitfasslu sa mill-bidu nett billi jitqiesu s-sinerġiji, il-koerenza u l-komplementarjetà; filwaqt li jittieħed kont tal-oqsma differenti ta' politika indirizzati mid-diversi Fondi SIE; (6) JIKKUNSIDRA li l-armonizzazzjoni tar-regoli lejn regoli aktar sempliċi fl-istrumenti tal-UE, fejn xieraq, tikkontribwixxi biex tittejjeb iċ-ċarezza tar-regoli għall-benefiċjarji u għaldaqstant tnaqqas il-piż amministrattiv kemm għall-benefiċjarji kif ukoll għall-istituzzjonijiet li jiġġestixxu l-fondi; (7) JISSOTTOLINJA li proġetti simili għandhom jiġu trattati b'mod simili, irrispettivament mis-sors ta' finanzjament fi ħdan il-baġit tal-UE jew mill-mod ta' ġestjoni; JIKKUNSIDRA li allinjament ulterjuri tar-regoli ta' finanzjament huwa meħtieġ ukoll sabiex jiġu pprovduti kondizzjonijiet ekwivalenti ta' kompetizzjoni għal proġetti simili taħt modi ta' ġestjoni differenti, inkluż għall-istrumenti finanzjarji; (8) JENFASIZZA għalhekk li: Għandu jiġi kkunsidrat sett ta' regoli ewlenin issimplifikati u komuni Ewropej irrispettivament mill-mod ta' ġestjoni għal wara l-2020, kif propost mill-HLG, filwaqt li jiġi evitat li dan l-allinjament iwassal għal regoli aktar ikkumplikati taħt kwalunkwe mod ta' ġestjoni jew strument tal-UE; JISSOTTOLINJA, madankollu, li l-proċess ta' tħejjija għal dawn ir-regoli ewlenin għandu jkunu soġġett għal konsultazzjoni mal-Istati Membri, ir-reġjuni u l-esperti tas-setturi kkonċernati f'konformità mal-prinċipji ta' regolamentazzjoni aħjar; L-applikazzjoni u l-infurzar tal-konformità tar-regoli ta' kompetizzjoni meħtieġa għall-funzjonament tas-suq intern għandhom jipprevedu trattament konsistenti ta' proġetti simili fil-baġit kollu tal-UE irrispettivament mill-mod ta' ġestjoni, filwaqt li jittieħed kont tal-ispeċifiċitajiet tas-settur agrikolu u dak tas-sajd; II. Is-simplifikazzjoni tal-politika ta' koeżjoni u l-Fondi SIE wara l-2020 (9) HUWA KONXJU li l-ammont u l-kumplessità tar-regoli introdotti għall-perijodu ta' programmazzjoni 2014-2020 jibqgħu ta' sfida għall-benefiċjarji u l-awtoritajiet tal-Istati Membri, u JIBQA' IMPENJAT lejn simplifikazzjoni sostanzjali ta' dawn ir-regoli; (10) JENFASIZZA li regoli kumplessi u estensivi huma waħda mill-kawżi ewlenin għall-iżbalji u jikkontribwixxu għal dewmien taħt il-politika ta' koeżjoni u li s-simplifikazzjoni ta' dawn ir-regoli, kemm fil-livell tal-UE kif ukoll fil-livell nazzjonali, ser tgħin biex qabelxejn jiġu prevenuti żbalji u dewmien, u għalhekk jitnaqqas ir-riskju finanzjarju u l-piż amministrattiv assoċjat mal-iżbalji u l-korrezzjonijiet finanzjarji; (11) JISSOTTOLINJA l-ħtieġa li jkun hemm diviżjoni ċara ta' responsabbiltajiet bejn il-livell tal-UE u l-livell nazzjonali u osservazzjoni aktar stretta tal-prinċipju tas-sussidjarjetà, ibbażata fuq il-fiduċja reċiproka; JAPPOĠĠA f'dan il-kuntest applikazzjoni effettiva tal-approċċ ta' awditu uniku, li jnaqqas il-piż tal-kontrolli kemm għall-benefiċjarji kif ukoll għall-amministrazzjonijiet nazzjonali; (12) JIRRIKONOXXI li s-simplifikazzjoni tar-regoli tal-implimentazzjoni u tal-kontroll tagħti lok biex ikun hemm aktar enfasi fuq ir-riżultati, u b'hekk tikkontribwixxi kemm għall-kosteffiċjenza kif ukoll għall-effettività tal-politika; (13) JILQA' f'dan l-isfond ir-rakkomandazzjoni tal-HLG għal sistema ta' implimentazzjoni ferm aktar sempliċi u aktar iffokata wara l-2020, li tnaqqas il-leġislazzjoni estensiva u l-gwida tal-Kummissjoni dwar il-Fondi SIE, u b'hekk tittejjeb l-effettività u l-effiċjenza u tiġi evitata l-mikroġestjoni ta' dawn il-fondi fil-livell tal-UE; (14) JAPPELLA lill-Kummissjoni fit-tħejjija tagħha għall-proposti leġislattivi għall-perijodu ta' wara l-2020 biex, (15) ITENNI l-konklużjonijiet tiegħu tal-25 ta' April 2017 fejn stieden lill-Kummissjoni biex tfittex id-djalogu ta' politika mal-Istati Membri fil-proċess ta' tħejjija għall-perijodu ta' wara l-2020, u jappella lill-Kummissjoni biex tissottometti l-proposti tagħha għall-politika ta' koeżjoni wara l-2020 mill-aktar fis possibbli fl-2018; (16) JENFASIZZA l-ħtieġa ta' transizzjoni mingħajr xkiel bejn il-perijodi ta' programmazzjoni; (17) JIBQA' IMPENJAT lejn dibattitu politiku regolari bejn il-ministri rilevanti fil-Kunsill Affarijiet Ġenerali biex jiġu diskussi l-politika ta' koeżjoni u l-Fondi SIE; (18) IFAKKAR fil-konklużjonijiet tiegħu tal-25 ta' April 2017 li huma meħtieġa aktar sforzi mill-Istati Membri u l-Kummissjoni biex tiżdied il-viżibbiltà u l-immaġni pożittiva tal-politika ta' koeżjoni u l-Fondi SIE, u JINKORAĠĠIXXI l-progress f'dan il-qasam. Ara l-paġna tal-laqgħa